B4-1334, 1335, 1336, 1338 και 1340/96

Ψήφισμα σχετικά με την εκτέλεση του νομοθετικού προγράμματος για το 1996 και με το πρόγραμμα εργασίας της Επιτροπής για το 1997

Το Ευρωπαϊκό Κοινοβούλιο,

- έχοντας υπόψη τη διοργανική δήλωση σχετικά με τη δημοκρατία, τη διαφάνεια και την επικουρικότητα της 25 Οκτωβρίου 1993 μεταξύ του Ευρωπαϊκού Κοινοβουλίου, του Συμβουλίου και της Επιτροπής όσον αφορά τη διαφάνεια της διαδικασίας λήψης αποφάσεων από τα θεσμικά όργανα της Ένωσης που επισυνάπτεται στο ψήφισμα του ΕΚ της 17 Νοεμβρίου 1993 για το θέμα αυτό ((ΕΕ C 329 της 6.12.1993, σελ. 132)),

- έχοντας υπόψη τον κώδικα συμπεριφοράς που συμφωνήθηκε στις 15 Μαρτίου 1995 μεταξύ του Ευρωπαϊκού Κοινοβουλίου και της Επιτροπής ((ΕΕ C 89 της 10.04.1995, σελ. 69)),

- έχοντας υπόψη την έκθεση σχετικά με την εκτέλεση του νομοθετικού προγράμματος και τις άλλες δραστηριότητες της Επιτροπής το 1996 (SEC(96) 1779),

- έχοντας υπόψη το πρόγραμμα εργασίας της Επιτροπής για το 1997 (COM(96)0507),

- έχοντας υπόψη τη δήλωση, στις 22 Οκτωβρίου 1996, του Προέδρου της Επιτροπής καθώς και τη συζήτηση για το θέμα αυτό ((Πλήρη πρακτικά της ημερομηνίας αυτής)),

Α. θεωρώντας ότι καμία πρόταση για τη δημιουργία ευρωπαϊκής υγειονομικής ταυτότητας όπως ζήτησε το Ευρωπαϊκό Κοινοβούλιο στο ψήφισμά του της 17ης Απριλίου 1996 για το θέμα αυτό ((ΕΕ C 141 της 13.5.1996, σελ. 104)) δεν βρίσκεται στη φάση της προετοιμασίας, δεδομένου ότι δεν περιέχεται στο ετήσιο νομοθετικό πρόγραμμα για το 1997,

Β. λαμβάνοντας υπόψη ότι το ετήσιο νομοθετικό πρόγραμμα αποτελεί απαραίτητο διοργανικό μέσο για τον προγραμματισμό και συντονισμό των δραστηριοτήτων της Ένωσης κατά τρόπο διαφανή, αποτελεσματικό και σύμφωνο με την αρχή της επικουρικότητας,

Γ. θεωρώντας ότι το Συμβούλιο θα πρέπει να συμμετέχει στενότερα στην άσκηση του νομοθετικού προγραμματισμού,

Δ. μεριμνώντας για την απλοποίηση και επιτάχυνση της διαδικασίας που οδηγεί στο ετήσιο νομοθετικό πρόγραμμα, συμμετέχοντας δε παράλληλα εκ του σύνεγγυς στον προσδιορισμό των πολιτικών προτεραιοτήτων και στον έλεγχο της εκτέλεσης των απαραίτητων μέτρων,

Ι. σε ό,τι αφορά την αξιολόγηση του προγράμματος του 1996:

1. υπενθυμίζει ότι το νομοθετικό πρόγραμμα είναι ένα διοργανικό πρόγραμμα του οποίου η αξιολόγηση θα πρέπει επίσης να αφορά τις προτεραιότητες που καθορίζονται από το Ευρωπαϊκό Κοινοβούλιο[semigr ]

2. εκφράζει τη λύπη του διότι το πρόγραμμα του 1996 εκτελέστηκε κατά τρόπο εξαιρετικά αποσπασματικό, ιδίως σε ό,τι αφορά τις 19 νέες νομοθετικές προτάσεις που ανακοινώθηκαν από την Επιτροπή και εκ των οποίων το Κοινοβούλιο δεν έλαβε παρά μόνον πέντε στα τέλη Νοεμβρίου 1996[semigr ] τα κενά στην εκτέλεση του νομοθετικού προγράμματος είναι ιδιαίτερα εμφανή στον τομέα του περιβάλλοντος[semigr ]

3. θεωρεί ότι η Επιτροπή κράτησε υπερβολικά παθητική στάση στους τομείς της δικαιοσύνης και των εσωτερικών υποθέσεων[semigr ] εκφράζει ιδιαίτερα τη λύπη του διότι καμμία από τις προτάσεις του προγράμματος εργασίας της Επιτροπής για το 1996 δεν έχει διαβιβασθεί στο Ευρωπαϊκό Κοινοβούλιο[semigr ]

4. εκφράζει τη βαθειά του λύπη διότι μία υπόθεση τόσο ζωτικής σημασίας για την καταπολέμηση της ανεργίας όπως το σύμφωνο εμπιστοσύνης δεν στέφθηκε από επιτυχία[semigr ] η αποτυχία αυτή, η οποία θα πρέπει να καταλογισθεί στο Συμβούλιο, είναι ιδιαίτερα θλιβερή διότι το σύμφωνο εμπιστοσύνης θα αποτελούσε ισχυρό μήνυμα προς τους Ευρωπαίους πολίτες που πλήττονται από την οικονομική κρίση[semigr ] επισημαίνει, εξάλλου, ότι το σύμφωνο εμπιστοσύνης δεν είχε αποτελέσει τμήμα του προγράμματος εργασίας της Επιτροπής για το 1996[semigr ]

5. επιθυμεί όπως η Επιτροπή, στη νομοθετική διαδικασία και κυρίως στους φακέλους συναπόφασης, παρέχει την υποστήριξή της στις τροπολογίες που εγκρίνει το Ευρωπαϊκό Κοινοβούλιο, σύμφωνα με τον προαναφερόμενο κώδικα συμπεριφοράς που εγκρίθηκε το 1995, και όπως διευκρινίζει κατά τρόπο εμπεριστατωμένο τους λόγους που ενδεχομένως την οδηγούν εκτάκτως να απορρίπτει τις τροπολογίες του Ευρωπαϊκού Κοινοβουλίου[semigr ]

6. διαπιστώνει ότι η Επιτροπή προτίθεται να δώσει για πρώτη φορά συνέχεια σε ένα αίτημα που της απευθύνθηκε στο πλαίσιο του άρθρου 138 Β της Συνθήκης με το ψήφισμά του της 26ης Οκτωβρίου 1995 σχετικά με διευθέτηση των ζημιών που προκύπτουν από τροχαία ατυχήματα που λαμβάνουν χώρα σε άλλο κράτος μέλος ((ΕΕ C 308 της 20.11.1995, σελ. 108)),

7. εκφράζει τη λύπη του για το γεγονός ότι 168 φάκελοι εκκρεμούν επί του παρόντος στο πλαίσιο του Συμβουλίου εν αναμονή τελικής απόφασης και 83 εν αναμονή κοινής θέσης, χωρίς το Ευρωπαϊκό Κοινοβούλιο να έχει ενημερωθεί στις περιπτώσεις αυτές για τους λόγους της εμπλοκής και χωρίς η Επιτροπή να έχει κάνει χρήση του δικαιώματος πρωτοβουλίας που διαθέτει για την απεμπλοκή της διαδικασίας[semigr ]

8. ζητεί από το Συμβούλιο να σταματήσει την πρακτική που εφαρμόζει να επισυνάπτει μονομερείς δηλώσεις στα πρακτικά του, ιδίως στις διαδικασίες συναπόφασης, και ζητεί από την Επιτροπή να εφαρμόσει πλήρως τον κώδικα συμπεριφοράς στον τομέα της διαφάνειας των αποφάσεων και να μην συμμετάσχει πλέον σε τέτοιες δηλώσεις από την πλευρά του Συμβουλίου[semigr ]

ΙΙ. σε ό,τι αφορά το πρόγραμμα εργασίας για το 1997:

9. εγκρίνει τις βασικές γραμμές του προγράμματος εργασίας για το 1997[semigr ]

10. υποστηρίζει την Επιτροπή στο θεσμικό της ρόλο ως κινητηρίου μοχλού της δράσης της Ένωσης και ως εγγυήτριας της εφαρμογής του κοινοτικού δικαίου[semigr ]

11. υπενθυμίζει ότι η Επιτροπή υποχρεούται να δίνει συνέχεια στα αιτήματα νομοθετικών πρωτοβουλιών που της απευθύνει το Ευρωπαϊκό Κοινοβούλιο σύμφωνα με το άρθρο 138 Β της Συνθήκης ΕΚ και ζητεί από την Επιτροπή να υποβάλει προτάσεις το συντομότερο δυνατόν σχετικά με τα αιτήματα που της έχουν διατυπωθεί στο ψήφισμά του της 4ης Μαΐου 1994 για την ασφάλεια των ξενοδοχείων από τον κίνδυνο πυρκαγιάς ((ΕΕ C 205 της 25.7.1994, σελ. 163)) και το ψήφισμά του της 20 Απριλίου 1994 επιβαρύνσεις του περιβάλλοντος ((ΕΕ C 128 της 9.5.1994, σελ. 165)) και το προαναφερθέν ψήφισμα της 17 Απριλίου 1996 για το υγειονομικό διαβατήριο[semigr ]

12. θεωρεί ότι ο αριθμός των αιτήσεων κατεπείγοντος από την πλευρά του Συμβουλίου (15 το 1996) και της Επιτροπής (6 το 1996) θα μπορούσε να μειωθεί ακόμη περισσότερο μέσω ενός καλύτερου προγραμματισμού, γεγονός που θα έδινε τη δυνατότητα στο Ευρωπαϊκό Κοινοβούλιο να μελετά τις προτάσεις με τη δέουσα προσοχή[semigr ]

13. καθορίζει τις πολιτικές του προτεραιότητες και ζητεί όπως το νομοθετικό πρόγραμμα για το 1997 εφαρμοσθεί και συμπληρωθεί με την εισαγωγή των ακόλουθων πρωτοβουλιών και προτάσεων:

Απασχόληση, ανάπτυξη και ενίσχυση της συνοχής

14. επαναβεβαιώνοντας ότι η καταπολέμηση της ανεργίας παραμένει πρωταρχικός πολιτικός στόχος, υπογραμμίζει ότι μία πραγματική πολιτική απασχόλησης καλύπτει τόσο τις μακροοικονομικές όσο και τις διαρθρωτικές πολιτικές και ότι η αλληλεπίδρασή τους έχει μείζονα σημασία[semigr ] η προσέγγιση αυτή πρέπει επίσης να αντικατοπτρισθεί σε ένα ισχυρότερο κεφάλαιο για την απασχόληση στο πλαίσιο των ευρέων οικονομικών προσανατολισμών και της κοινής έκθεσης περί απασχόλησης[semigr ]

15. υπογραμίζει ότι, σε όρους μακροοικονομικής πολιτικής, είναι απαραίτητη μία πολιτική ισορροπία μεταξύ μιας λιγότερο περιοριστικής νομισματικής και δημοσιονομικής πολιτικής που να επιτρέπει επαρκή επίπεδα δημοσίων επενδύσεων καθώς και την εφαρμογή οικονομικών δραστηριοτήτων που δημιουργούν θέσεις εργασίας και προστατεύουν το περιβάλλον[semigr ]

16. πιστεύει ότι οι διαρθρωτικές πολιτικές θα πρέπει να περιλαμβάνουν τόσο τις πολιτικές που προωθούν την ανταγωνιστικότητα της βιομηχανίας της ΕΕ - περιφερειακή, έρευνας, μεταφορών, περιβάλλοντος, βιομηχανίας και ενιαίας αγοράς - όσο και πολιτικές που στοχεύουν στη δημιουργία μιας αποδοτικής αγοράς εργασίας και πραγματικών ευκαιριών απασχόλησης, ιδίως με τη βελτίωση του εκπαιδευτικού συστήματος και της δια βίου μάθησης στο πλαίσιο της ενίσχυσης του ευρωπαϊκού κοινωνικού προτύπου[semigr ]

17. ζητεί από το Συμβούλιο και την Επιτροπή να συνεργασθούν κατά τρόπο ενεργό, προκειμένου να διασφαλίσουν την εφαρμογή των περιφερειακών συμφώνων απασχόλησης[semigr ]

18. ζητεί να υποβληθούν νομοθετικές προτάσεις στον τομέα των νέων μορφών απασχόλησης, ιδίως της τηλεεργασίας και της κατ' οίκον εργασίας[semigr ] ζητεί τη διεξαγωγή μελέτης επιπτώσεων των νέων αυτών μορφών εργασίας στον καταμερισμό των καθηκόντων μεταξύ ανδρών και γυναικών και στην απασχόληση[semigr ]

19. επισημαίνει με έμφαση ότι προτάσεις για την ευρωπαϊκή ανώνυμη εταιρεία θα μπορέσουν να υποβληθούν μόνον όταν διευθετηθούν κατά τρόπο ενιαίο τα δικαιώματα συμμετοχής και συναπόφασης των εργαζομένων σε εταιρείες με ευρωπαϊκό καταστατικό[semigr ]

20. ζητεί από την Επιτροπή να υποβάλει συγκεκριμένες προτάσεις για να δοθεί συνέχεια στην έκθεση του Ευρωπαϊκού Κοινοβουλίου σχετικά με το μέλλον της κοινωνικής προστασίας[semigr ]

21. ζητεί από την Επιτροπή να συμπεριλάβει στη Λευκή Βίβλο για το χρόνο εργασίας τα αιτήματα που διατύπωσε το Ευρωπαϊκό Κοινοβούλιο όσον αφορά τη μείωση και την προσαρμογή του χρόνου εργασίας, όπως εγκρίθηκαν στις 18.9.1996 ((ΣΠ της ημερομηνίας αυτής, Μέρος ΙΙ, σημείο 8))[semigr ]

22. καλεί την Επιτροπή να υποβάλει νομοθετική πρόταση σχετικά με επικουρικές συντάξεις για μετανάστες εργαζομένους στο πλαίσιο της συνέχειας της ομάδας υψηλού επιπέδου για την ελεύθερη κυκλοφορία[semigr ]

23. ζητεί από την Επιτροπή να προτείνει κοινούς δείκτες για την παρακολούθηση των πολυετών εθνικών προγραμμάτων απασχόλησης[semigr ]

24. καλεί την Επιτροπή να αναπτύξει ένα σύστημα αξιολόγησης και ελέγχου των επιπτώσεων των κοινοτικών πολιτικών επί της πολιτικής συνοχής, προκειμένου να βελτιωθεί η αποτελεσματικότητά της[semigr ] ζητεί επίσης από την Επιτροπή να διεξαγάγει μελέτη σχετικά με τον αντίκτυπο της ΟΝΕ επί των λιγότερο ευημερουσών περιφερειών της Ένωσης[semigr ]

25. ζητεί από την Επιτροπή να διατυπώσει συγκεκριμένες προτάσεις για το οριστικό σύστημα ΦΠΑ, τους ειδικούς φόρους κατανάλωσης, τους φόρους επί του κεφαλαίου και τη φορολόγηση των εταιρειών, προκειμένου να επιτύχει τους στόχους που καθορίζονται στο μνημόνιο του Ευρωπαϊκού Συμβουλίου του Δουβλίνου[semigr ] ζητεί να δοθεί ιδιαίτερη προσοχή, στο πλαίσιο αυτό, στη φορολόγηση των ΜΜΕ[semigr ] ζητεί από την ειδική επιτροπή για τη φορολογική πολιτική να εξετάσει το ζήτημα της αξιολόγησης ενός φορολογικού κώδικα συμπεριφοράς[semigr ]

26. καλεί την Επιτροπή να διαβιβάζει ετήσια έκθεση προς το Ευρωπαϊκό Κοινοβούλιο και το Συμβούλιο στην οποία να εξετάζεται ο συντονισμός της πολιτικής ανταγωνισμού, της βιομηχανικής πολιτικής, της πολιτικής εσωτερικής αγοράς και της εμπορικής πολιτικής[semigr ] προτείνει επίσης όπως οι αναλύσεις οικονομικής αποτελεσματικότητας που έχουν ήδη διεξαχθεί από τις υπηρεσίες της Επιτροπής επισυναφθούν σε ανακοινώσεις ή πράσινες βίβλους που καλύπτουν τους τομείς αυτούς[semigr ]

27. καλεί την Επιτροπή να παρουσιάσει μελέτη για την επίδραση ενός μειωμένου συντελεστή ΦΠΑ για τις υπηρεσίες εντατικής εργασίας επί της απασχόλησης[semigr ]

28. ζητεί από την Επιτροπή να συμπληρώσει τη νομοθεσία στους τομείς των τηλεπικοινωνιών και να παρουσιάσει σε ένα ενιαίο συνεκτικό πλαίσιο τις διάφορες προτάσεις για την κοινωνία των πληροφοριών[semigr ]

29. καλεί την Επιτροπή να εξετάσει τρόπους που να διασφαλίζουν ότι το Ευρωπαϊκό Κοινοβούλιο συμμετέχει πλήρως σε όλες τις προετοιμασίες για την ΟΝΕ, ιδίως δε ότι παραχωρείται επαρκής χρόνος στο Κοινοβούλιο να εκφράσει την άποψή του για την απόφαση σύγκλισης που θα αποτελέσει τη βάση για την απόφαση με την οποία τα κράτη μέλη θα προσχωρήσουν στη νομισματική ένωση[semigr ] καλεί την Επιτροπή να λάβει νομοθετικά μέτρα που να κατοχυρώνουν τη νομική ασφάλεια των πολιτών όσον αφορά τις συμβάσεις, τις αποταμιεύσεις και την αγοραστική τους δύναμη, αφ' ης στιγμής εισαχθεί το ενιαίο νόμισμα[semigr ]

30. καλεί την Επιτροπή να συντάξει έκθεση για τη χρηματοδότηση των επενδύσεων υποδομής στην Ευρώπη, ιδίως στο πλαίσιο του συμφώνου σταθερότητας[semigr ]

31. είναι της γνώμης ότι η αναθεώρηση των δημοσιονομικών προοπτικών αποτελεί επείγουσα ανάγκη, προκειμένου να δοθεί η δυνατότητα στην Ευρωπαϊκή Ένωση να αντιμετωπίσει τις σημερινές και τις μελλοντικές προκλήσεις[semigr ]

Η Ευρώπη των Πολιτών

32. ζητεί από την Επιτροπή να υποβάλει το ταχύτερο δυνατόν την έκθεσή της σχετικά με τις διατάξεις για τα δικαιώματα των πολιτών, όπως προβλέπεται στο άρθρο 8Ε, και η οποία ανεμένετο πριν από τα τέλη του 1996[semigr ]

33. ζητεί από την Επιτροπή να κάνει συστηματικότερη χρήση του δικαιώματος πρωτοβουλίας της στους τομείς της δικαιοσύνης και των εσωτερικών υποθέσεων και να μεταφέρει προοδευτικά στην κοινοτική νομοθεσία την πολιτική ασύλου και μετανάστευσης, τα ζητήματα που συνδέονται με τα εξωτερικά σύνορα και τους υπηκόους τρίτων χωρών, καθώς και τα ζητήματα που αφορούν την τοξικομανία[semigr ]

34. ζητεί από το Συμβούλιο και την Επιτροπή να προβούν στην έγκριση και εφαρμογή αντιστοίχως των τριών οδηγιών για τη διευκόλυνση της ελεύθερης κυκλοφορίας των προσώπων στην ΕΕ, λαμβάνοντας δεόντως υπόψη τις τροπολογίες του Κοινοβουλίου[semigr ]

35. καλεί την Επιτροπή να καταπολεμήσει τον «σεξουαλικό τουρισμό», την παιδική πορνογραφία και τη χρήση δικτύων παιδεραστών και να λαμβάνει τη μεγαλύτερη δυνατή μέριμνα για τα συμφέροντα των παιδιών κατά την ανάληψη νομοθετικών πρωτοβουλιών που επηρεάζουν άμεσα ή έμμεσα τα παιδιά[semigr ]

36. ζητεί ρητά από την Επιτροπή να δώσει συνέχεια στο προαναφερθέν αίτημα του Κοινοβουλίου της 17ης Απριλίου 1996 για ένα ευρωπαϊκό βιβιλάριο υγείας έως και όχι μετά την 1η Ιουνίου 1997, επισημαίνοντας ότι σε περίπτωση μη υποβολής της πρότασης θα εξετάσει, υπό την έννοια του άρθρου 84 του εσωτερικού του κανονισμού, εάν συντρέχει λόγος προάσπισης των συνταγματικών του προνομίων με προσφυγή στο Δικαστήριο, σύμφωνα με το άρθρο 175 της Συνθήκης ΕΚ, προκειμένου να διαπιστωθεί η εν λόγω παράβαση[semigr ]

37. χαιρετίζει την πρωτοβουλία του Συμβουλίου να δημιουργήσει παρατηρητήριο σε θέματα ρατσισμού, και αναμένει το σχέδιο οδηγίας της Επιτροπής για την καταπολέμηση του ρατσισμού, της ξενοφοβίας και του αντισημιτισμού[semigr ]

38. στον τομέα της καταπολέμησης της εγκληματικότητας, καλεί την Επιτροπή να επισπεύσει:

- την εισαγωγή ηλεκτρονικών συστημάτων κατά της κλοπής αυτοκινήτων

- τη θέσπιση μέτρων ασφαλείας για τις πιστωτικές κάρτες

- την αναθεώρηση της οδηγίας για το ξέπλυμα χρήματος[semigr ]

39. ζητεί από την Επιτροπή να υποβάλει νομοθετική πρόταση στον τομέα της πτώχευσης επιχειρήσεων που ασκούν δραστηριότητα σε περισσότερα κράτη μέλη[semigr ]

40. ζητεί από την Επιτροπή να προβεί σε μία γενική κανονιστική ρύθμιση που θα περιέχει τους ελάχιστους όρους και τις θεμελιώδεις αρχές για την πρόσβαση του κοινού στα έγγραφα της ΕΕ[semigr ]

41. ζητεί ένα σύστημα ανεξάρτητης από τα θεσμικά και λοιπά όργανα της Ένωσης εποπτείας για την προστασία των προσωπικών δεδομένων[semigr ]

42. ζητεί την υποβολή προτάσεων που να δίνουν τη δυνατότητα στην Επιτροπή να αναστέλλει αμέσως τις πληρωμές, όταν ένα κράτος μέλος προβαίνει σε κακή διαχείριση κονδυλίων της Ένωσης, να ανακτά κάθε ποσό που έχει χορηγηθεί παρανόμως και, εάν καθίσταται απαραίτητο, να επιβάλλει κυρώσεις στο κράτος μέλος[semigr ]

43. καλεί την Επιτροπή να λάβει απόφαση με την οποία να αναλαμβάνει να φέρει ενώπιον του δικαστηρίου μια υπόθεση, με το αίτημα της επιβολής οικονομικών κυρώσεων, όταν ένα κράτος μέλος δεν έχει λάβει μέτρα εντός ενός έτους για την επιβολή της απόφασης του Δικαστηρίου, ιδίως στους τομείς της εσωτερικής αγοράς και του περιβάλλοντος (άρθρο 171 της Συνθήκης ΕΚ)[semigr ]

Περιβάλλον, έρευνα, ενέργεια, μεταφορές, γεωργία

44. ζητεί από την Επιτροπή να υποβάλει ανακοίνωση σχετικά με τις προσπάθειες που έχει καταβάλει για έναν πράσινο προϋπολογισμό[semigr ]

45. ζητεί από την Επιτροπή να υποβάλει πρόταση οδηγίας για την προστασία του εδάφους[semigr ]

46. καλεί την Επιτροπή να υποβάλει τελικώς προτάσεις για τη μείωση της χρήσης φυτοφαρμάκων, όπως είχε επαγγελθεί στο 5ο πρόγραμμα δράσης για το περιβάλλον[semigr ]

47. επαναλαμβάνει το αίτημά του προς την Επιτροπή να παρουσιάσει τις προτάσεις που επιβάλλονται στον τομέα του οικολογικού σήματος ορισμένων βιομηχανικών προϊόντων και των πιστοποιήσεων γεωργικών προϊόντων και τροφίμων και να δώσει συνέχεια στις προτάσεις του Ευρωπαϊκού Κοινοβουλίου σχετικά με τη διαχείριση των αποβλήτων όπως διατυπώνονται στο ψήφισμά του της 14ης Νοεμβρίου 1996 σχετικά με την ανακοίνωση της Επιτροπής για την επανεξέταση της κοινοτικής στρατηγικής για τη διαχείριση των αποβλήτων και το σχέδιο ψηφίσματος του Συμβουλίου για την πολιτική αποβλήτων (COM(96)0399 - C4-0453/96) ((ΣΠ της ημερομηνίας αυτής, Μέρος ΙΙ, σημείο 2))[semigr ]

48. ζητεί από την Επιτροπή να υποβάλει πρόγραμμα πλαίσιο με σαφή νομική βάση για την αξιοποίηση των ανανεώσιμων πηγών ενέργειας[semigr ]

49. καλεί από την Επιτροπή να διοργανώσει περιφερειακή διάσκεψη για την ενέργεια, από κοινού με την Ομάδα των 7, την Ευρωπαϊκή Τράπεζα Ανασυγκρότησης και Ανάπτυξης, την Παγκόσμια Οργάνωση Ενεργειακών Φορέων (WANO), την ΕΤΕ, την Παγκόσμια Τράπεζα, το ΔΝΤ και τις ενεργειακές ΜΚΟ στην Κεντρική και Ανατολική Ευρώπη, με στόχο να καθορισθεί σαφώς για κάθε μία από τις χώρες αυτές πώς μπορεί να υποστηριχθεί η ενεργειακή πολιτική[semigr ]

50. ζητεί από την Επιτροπή να δώσει ακόμη μεγαλύτερη έμφαση στις πτυχές της ασφάλειας σε όλα τα μέσα μεταφοράς, ιδίως δε υπό το φως των πρόσφατων συμβάντων και ανεπαρκειών[semigr ]

51. ζητεί την ανάπτυξη μιας ολοκληρωμένης αγροτικής πολιτικής της Ένωσης, η οποία θα πρέπει να συνεκτιμά ιδιαίτερα την ανάγκη συγκλίνουσας ανάπτυξης μεταξύ της Ευρωπαϊκής Ένωσης και των χωρών της Κεντρικής και Ανατολικής Ευρώπης[semigr ]

52. ζητεί από την Επιτροπή να προωθήσει μία ισόρροπη πολιτική για τη διατήρηση των αλιευτικών πόρων σε συνδυασμό με κοινωνικώς αποδεκτά μέτρα μετατροπής στους τομείς που θίγονται από την αναδιάρθρωση, ιδίως ενόψει του τέταρτου πολυετούς προγράμματος προσανατολισμού[semigr ] ζητεί επίσης να ληφθούν περισσότερο υπόψη, στο πλαίσιο των νέων αλιευτικών συμφωνιών με τις χώρες ΑΚΕ, οι πτυχές της αναπτυξιακής πολιτικής[semigr ]

53. ζητεί από την Επιτροπή να επεκτείνει το σχέδιο Slim στον τομέα της νομοθεσίας και σε άλλους τομείς όπως η πολιτική περιβάλλοντος, η υγεία και η ασφάλεια στο χώρο εργασίας, καθώς και οι δημόσιες συμβάσεις[semigr ]

Ενίσχυση της παρουσίας της Ένωσης στον κόσμο

54. ζητεί από την Επιτροπή να κάνει ενεργότερη χρήση του δικαιώματος πρωτοβουλίας της και να παρουσιάσει στο Συμβούλιο κοινές δράσεις όπως προβλέπονται στο άρθρο Ι8.3 της ΣΕΕ[semigr ] ζητεί από την Επιτροπή να διασφαλίσει καλύτερη συνοχή μεταξύ των δράσεων στον εμπορικό, οικονομικό και αναπτυξιακό τομέα[semigr ]

55. ζητεί από την Επιτροπή να διασφαλίσει την εφαρμογή των πρωτοβουλιών που προβλέπονται στο πλαίσιο της ευρωμεσογειακής εταιρικής σχέσης, ιδίως δε τη διαπραγμάτευση των διαφόρων συμφωνιών συνεργασίας, την υλοποίηση του προγράμματος MEDA και την υποστήριξη της ειρηνευτικής διαδικασίας στην Μέση Ανατολή[semigr ]

56. ζητεί από την Επιτροπή να ενσωματώσει στις συμφωνίες μεταξύ της Ευρωπαϊκής Ένωσης και των τρίτων χωρών ρήτρες σχετικά με τα δικαιώματα του ανθρώπου και τη δημοκρατία, οι οποίες θα πρέπει να ελέγχονται και των οποίων η αθέτηση θα πρέπει να επιφέρει κυρώσεις αφ' ης στιγμής έχει τεθεί σε εφαρμογή η συμφωνία[semigr ]

57. καλεί την Επιτροπή να δημοσιεύει ετήσια ανακοίνωση σχετικά με τη συμμόρφωση προς τη ρήτρα ανθρωπίνων δικαιωμάτων και δημοκρατίας σε τρίτες χώρες με τις οποίες η Κοινότητα έχει συνάψει συμφωνίες[semigr ]

58. ζητεί από την Επιτροπή να συνεχίσει τις προσπάθειές της για την ανοικοδόμηση της πρώην Γιουγκοσλαβίας[semigr ]

59. ζητεί από την Επιτροπή να θέσει σε λειτουργία το ανθρωπιστικό παρατηρητήριο ανάλυσης κρίσεων και να δημιουργήσει ένα δυναμικό προληπτικής δράσης προκειμένου να συνεπικουρεί την Επιτροπή και το Συμβούλιο σε ζητήματα ΚΕΠΠΑ[semigr ]

60. αναθέτει στον Πρόεδρό του να διαβιβάσει το παρόν ψήφισμα στο Ευρωπαϊκό Συμβούλιο, το Συμβούλιο, την Επιτροπή, τα εθνικά κοινοβούλια, την Οικονομική και Κοινωνική Επιτροπή, καθώς και στην Επιτροπή των Περιφερειών.